**อย. ร่วมกับสถานทูตอังกฤษ
จัดประชุมสัมมนากฎระเบียบการขออนุญาตเครื่องสำอางของสหราชอาณาจักร**

เมื่อวันที่ 30 มิถุนายน 2566 สำนักงานคณะกรรมการอาหารและยา (อย.) ร่วมกับสถานทูตอังกฤษ ผู้ประสานงานหลักของแผนการดำเนินงานภายใต้คณะกรรมการร่วมด้านเศรษฐกิจและการค้า (Joint Economic and Trade Committee: JETCO) ไทย-สหราชอาณาจักร ได้จัดประชุมสัมมนากฎระเบียบการขออนุญาตผลิตภัณฑ์เครื่องสำอางของสหราชอาณาจักร โดยได้รับเกียรติจากหน่วยงาน Home Office และ Office for Product Safety and Standard (OPSS), Department for Business and Trade
มาแลกเปลี่ยนข้อมูล กฎระเบียบและแนวทางการกำกับดูแลผลิตภัณฑ์เครื่องสำอาง

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** กล่าวถึงความสำคัญของกิจกรรมเพื่อการส่งเสริมความร่วมมือด้านการค้าการลงทุนระหว่างไทยและสหราชอาณาจักร ซึ่งถือเป็นโอกาสอันดีในการแลกเปลี่ยนเรียนรู้กฎระเบียบและแนวปฏิบัติของสหราชอาณาจักร เพื่อนำไปสู่การพัฒนากฎระเบียบและแนวปฏิบัติที่เหมาะสมสำหรับส่งเสริมผู้ประกอบการของไทย ได้แก่ ภาพรวมการกำกับดูแลผลิตภัณฑ์ที่มีส่วนประกอบของ CBD กฎระเบียบ แนวทางการขออนุญาต และการนำเข้าผลิตภัณฑ์เครื่องสำอางรวมไปถึงผลิตภัณฑ์เครื่องสำอางที่มี CBD เป็นส่วนประกอบ

ทั้งนี้ ภายใต้หัวข้อการประชุมด้านกฎระเบียบการขออนุญาตผลิตภัณฑ์สุขภาพ จะมีการจัดการประชุมครั้งที่ 2 เพื่อนำเสนอข้อมูลเกี่ยวกับการกำกับดูแลผลิตภัณฑ์อาหารของสหราชอาณาจักรในโอกาสต่อไป เพื่อเป็นแนวทางการพัฒนาความร่วมมือด้านการกำกับดูแลผลิตภัณฑ์สุขภาพและกฎระเบียบที่เกี่ยวข้องเพื่อให้การกำกับดูแลผลิตภัณฑ์สุขภาพมีมาตรฐานเทียบเท่าสากล ส่งผลให้คนไทยเกิดความมั่นใจและสามารถใช้ผลิตภัณฑ์สุขภาพได้อย่างปลอดภัย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
วันที่เผยแพร่ข่าว 3 กรกฎาคม 2566 / ข่าวแจก 132 ปีงบประมาณ พ.ศ. 2566